  Туспуктэм: Григорий Фомин Наталия Сильвестрова Удмуртиын огъя кун экзаменэз сётон понна куронъёсты кутон йылпумъяськиз. Туэ 11-тӥ классын дышетскись 5 сюрс 424 пиналъёс эскеронэз быдэстозы, кылем арын 5 сюрс 600-лэсь трос вал. Со сярысь Дышетонлэсь ӟечлыксэ дунъянъя улосвыл центрлэн «ВКонтакте» мерлыко вотэсысь бамаз ивортӥзы. Ӟуч кылъя экзаменэз 5 сюрс 335 адями сётоз. Со аттестат басьтон понна кулэ. Озьы ик солы йылпумъянъёс котькуд вылӥ дышетсконние пырон понна кулэ. Математикая (профильной уровень) экзаменэз туэ 2 сюрс 672 дышетскись быдэстоз. Быръёно предметъёс пӧлысь тужгес трос пиналъёс обществознаниея тодон-валанзэ эскерыны мылкыд кариз – 2 сюрс 322 адями. Озьы ик тросэз информатикаез бырйизы – 1 сюрс 400 адями. Биологияя экзаменэз 1 сюрс 103 дышетскись сётоз, физикая – 905, историяя но химияя –- 700-лэсь трос. Ӧжыт адями литературая, географияя, англи, немец но француз кылъёсъя экзаменъёсты бырйиз. Тодэ вайытом, огъя кун экзаменъёслэн валтӥсь вакытэз 23-тӥ куартолэзьысен 1-тӥ пӧсьтолэзёзь ортчоз, ватсаса дыр 4-23 куарусёнэ висъяськоз. Тегъёс: Дышетон экзамен Удмуртия пиналъёс  